আর্টিস্ট বিমল সিংহ

বিষ্ণুপ্রিয়া মণিপুরী সমাজর নাঙকরা আর্টিস্ট বিমল সিংহ কাছাড়র কাটাখাল গাঙে জরম অসিল। হুরকাকালে তারে বাবুসেনা নাঙে চিনলা। গিরক হুরকা কালেত্ত চিত্র স্কেচ করানিত হেইনিঙ অসিল। গিরক সারা জীবনহানই চিত্রকর্মর সাধনা করিয়া গেলগা।

উদ্দ্যমী যুবক আগ আকখুরুম চাকুরী বিছারেয়া গৌহাটী রিফাইনারীত গিয়া ডাঙর অফিসার উগর রুমগত হমেইলগা। আর মাতা-বলা নেই, অফিসারগৈ কোনতা আঙকরানির আগে থক থক খাতা আহান বারো পেন্সিল আগ নিকালেয়া অফিসারউগর স্কেচ আহান করে দিয়া অফিসারগর আতহানাত দিয়া দিল। অফিসার উগ নুঙপাঙ অইল। আর নিয়াম চিন্তা করানির সময় নপেইল। হুদ্দা আঙকরল কি পদরকা আবেদন করেছততা? মাতল – আর্টিস্ট পদরকা। আর দ্বি-কথা নেই। কালিত্ত আহিস বুলিয়া আতহানাত এপয়েন্টমেন্ট লেটারহান ধরা দিল। এসাদে করিয়া গিরকে অতি অনায়াসে রিফাইনারীর চাকুরীহান পাছিল। ঔ উদ্দ্যমী যুবক উগই আর্টিস্ট বিমল সিংহ। গিরকে সব সময় খাতা আহানে পেন্সিল আগই নাইবা কলম আগ থইল। কুনোগরে দেহ করানিত গেলগা, উগ ড্রইংরুমগত বয়াউ থাক, পার্কগত বয়াউ থাক, গাড়ী-রেলগাড়ীত বয়াউ থাক, থক্ক স্কেচ আহান করিয়া ছবিহানর পট আগত নাঙহান বারো তারিখহান লেখিয়া দিয়া দিতই। কিন্ত্ত কইগই উহানরে গুরুত্ব দিয়া পাজালেয়া থসি মাতানি চিল। উহান হুদ্দা শিল্পর ক্ষেত্রে নাগই, সাহিত্যর ক্ষেত্রেউ দেহিয়ার। আমি অতীতহানরে ধরিয়া থ্ নুয়ারলে আমারকা বুলিয়া ভবিষ্যতহান নিয়াম চিলিতই শ্বৈনেয়।

## হিকানিহান
বিমল (বাবুসেনা) কাছাড়র কাটাখাল গাঙে জরম অছিল। তা কিন্ত্ত কনাকতই খানি আলাদা ধরনরগ আছিল। স্কুলে গতানুগতিকে আনা-জানা করিয়া লেরিক পাকরিয়া হারৌ নাছিল। জেপেইত থাইলেউ তা আঙারা আগল ডালিয়া মাটিত কিতা কিতি আঁকিয়া থাইল। দিন জারগা মাহি তার খৌরাঙহান বাড়তে থাইল। ঘরে এ পরিবেশ এহানাত থাইলে আর ছবি আঁকা হিকানি নাইতই বুলিয়া আকদিন গৌহাটিত আহিল। গৌহাটিত কতদিন আহান থায়া নায়তৈহান দেহিয়া কলিকাতাত গিয়া হোটেল আগত কামে হমেইলগা। আরতা সময়হান পেইলেই আর্টর স্কুল কোম্পেইত আছে উহানর খবর লরগা। কিতাপারা আকদিন সুযোগ আহান করিয়া Bengal School of Arts & Crafts স্কুল উগত ফর্মহান দাখিল করলেউ বিদ্যাহান মাত্র ষষ্ঠ শ্রেণী পেইয়া আছিল হান্তে বাতিল করলা। কিন্ত্ত তার খৌরাঙ বারো আতহান দেহিয়া স্কুলউগর মাস্টার আগই তারে নিজর দায়িত্বল আর্ট স্কুলে ভর্তি করে দিল। তা অবশ্য মাস্টার উগর ঘরে থায়া-উগর লেইসি কিতা করিয়া প্রয়োজনে ঘরর কাম-দুম, ভাত-কিতা রাদিয়া আছিল। উসাদে করিয়া ১৯৫৬ ইংরাজিত হিনে-দুখে ডিপ্লোমাহান লইল।

## চাকুরি
ডিপ্লোমাহান লনির পিছে আসামে ফিরিয়া আয়া ডিব্রুগড়ে স্কুল আগত আর্ট টিচার অয়া হমেইল। ডিব্রুগড়ে আছিল সময় উহানাত বিশেষ করিয়া আমার মানুর পরিবার পেইলে নিয়াম আনা-জানা করেছিল। আরতা আতিথেয়তা লইতে কুনো কিতিকুরুম নাকরেছিল। বিমল রসিকগ অনার দরুন শৌ-শুমারা পেইল উতার লগে ফাগি-ফারাঙ করিয়া নিয়াম হারৌ আছিল। আরতা কিতা-কিতি সাঙ্কেতিক ভাষার ঠার দিয়া আহুয়েইল। আসল কথাহান শৌর হাদিত হমেইলে নিজেই শৌগ অইল।

ডিব্রুগড়ে মেডিকেল কলেজর ডাক্তাররাঙ্ত চিনকরিয়া বহুমানুরে বিমলে তার আতহানর মোহিনী শক্তি উহানল বিভুলা করেছিল। মানু উতারে দশ-পনেরো মিনিট বহুয়েইয়া তানুর স্কেচ আকেইহান হঙকরিয়া দেহুয়েইল। উপেইত কোনগই হারৌ অয়া তারে রূপা দিয়া থাকাত জানাছিলা।

## লহঙ
ডিব্রুগড়ে আছিল মাপা উহানাত তারে দেহিয়া হভা পেয়া অউ সময়র গড়কাপ্তানি বিভাগর এস.ডি.ও মাছুঘাটর শ্রীপূর্ণ সিংহ গিরকে তার ভাতিজী শ্রীমতী অঞ্জলি দেবীরে তার লগে লহঙ দিয়া দিল। বর্তমানে তানুর্তা – তিনগ নিঙল, দুগ মুনিশৌ। পিছেদে তা ডিব্রুগড় এরা দিয়া গৌহাটীত পয়লাদে আয়া উলুবাড়ীত আছিলগা। উহানর পিছে গৌহাটী রিফাইনারীত চাকুরী পেয়া রিফাইনারী কোয়ার্টারে আছিল। নিজর সংসারহানর প্রতি তার টানহান নিয়াম জবর আছিল। উহানল পাউরী যেপেই গেলেগাউ নিজর পরিবারহানরে লগে নিয়া গেছিলগা। তারতা কোন হিনমন্যতা নেয়ছিল, নাইলে ডা: সুনীতি কুমার চ্যাটার্জীর ডেকি নাঙকরা মানু আগর ঘরে নিজর মউয়েই শৌ-জিপুতল যানির কোন কথাই না উঠের। অঞ্জলী ও তার উপযুক্ত সহধর্ম্মিনীগ আছিলি। জেপেইতৌ হাট বুলিয়া মাতলে তেই লগে লগে সালসিলি। উসাদে করিয়া তা কলিকাতার শান্তিনিকেতন, মুম্বাই আদি দেশ এতা পরিবারল বুল্লগাতা। পিছবারা কিহান অইতৈ উহান দ্বিয়গিউ না খালকরলা। আকখুরুম মুম্বাইত গিয়া রূপার টান পরানিয়ে ফুটপাতে বয়া দর্শক আইতারা উতার ছবি করে দিয়া রূপার যোগাড় করিয়া ফিরিয়া আহেছিল। ছবির উপরি আর্টিস্ট বিমলে ভাস্কর্য্যরউ কাম করেছিল। ঘরে থায়া খালি সময় পেইলেই আতুরা-নিনিল খট খট করিয়া বসিল। তা বিনা দ্বিধাই জেগরউ দাদা, খুড়া, মামা বুলিয়া সম্বোধন করিয়া ডাহেছিল। হাব্বি বিষয়ে পার্গত অইলেও বিষয় আহানাত তা নিয়াম পিছ পড়িয়া আছিল। উহান অইলগাতায় তা কোনদিন পেডেলহানাত পারা দিয়া সাইকেলহানাত কানা নুৱারেছিল।

## বয়স আলনিত
বিভিন্ন নাঙকরা শিল্পী, বৈজ্ঞানিক বারো সাহিত্যিকর জীবন যেসাদে জ্বালাময় অর তার জীবনহানউ উসাদে ব্যর্থময় জীবনহান আছিল। ব্যক্তিগত জীবনে তা নিয়ামপারা হীন-দুখ পাছিল। Super active brain অইলে মানু যেসাদে মানসিক নুৱারাত ভূগতারা ঠিক উসাদে বিমলউ হাদি হাদিত মানসিক নুৱারাত ভুগেছিল। তা তার কলার ক্ষেত্রে নিজরে সম্পুর্ণ বিকাশ করে নুৱারিয়া বা উসাদে সুযোগ নপেয়া নিয়াম দু:খ পেইল। উ্ ভাব উহান তার অসম্পূর্ণ চিত্র বা হাদি হাদিত খাতা কলম লয়া কোন লাগাম ছাড়া কথা লেখিয়া গেলগা, উসাদে করিয়া তা কথা উহানরে প্রকাশ করল। চাকুরীর ক্ষেত্রেউ কলাবিদ আগ হিসাবে উসাদে উপযুক্ত সম্মান বারো সুযোগ নপেইল উহানল পাউরী তা আজি হাব্বিতা পিঠিত বেলেয়া মাঙয়া গেলগা। চাকুরীর চাকুরীর জাগাত্তউ বারো ঘরেত্তউ তারে বিছারা বিছারা আজি হার মানীয় বইলা। আজি ভগবানরাং এহানেই প্রাথর্ণা করিয়ার যে, বিমল পৃথিবীর যেপেইতৌ থাকগা তা তার শিল্প রাজিল্ গঙালেয়া থাকগা। তার চিত্রশিল্প অমর অক, লগে তারেউ নিঙশিঙ অইতাঙায়।

## পাসিতা

১. মেইরিক মিঙাল -সুনীল কুমার সিংহ সম্পাদিত, জানুয়ারী মারি ২০১১

২. মেইরিক মিঙাল কভার

থাক:বিষ্ণুপ্রিয়া মণিপুরী